FI Euroopan unionin virallinen lehti L 41/17

NEUVOSTON YHTEINEN KANTA 2007/93/YUTP,

hyväksytty 12 päivänä helmikuuta 2007,

Liberiaan kohdistuvista rajoittavista toimenpiteistä hyväksytyn yhteisen kannan 2004/137/YUTP muuttamisesta ja jatkamisesta

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 15 artiklan,

sekä katsoo seuraavaa:

(1) Neuvosto hyväksyi 10 päivänä helmikuuta 2004 yhteisen kannan 2004/137/YUTP (1) Liberiaan kohdistuvista rajoittavista toimenpiteistä Yhdistyneiden Kansakuntien turvallisuusneuvoston päätöslauselmassa 1521 (2003) määrättyjen Liberiaan kohdistuvien toimenpiteiden täytäntöön panemiseksi.

(2) Neuvosto hyväksyi 22 päivänä joulukuuta 2004 yhteisen kannan 2004/902/YUTP (2), jolla jatketaan yhteisen kannan 2004/137/YUTP voimassaoloa 12 kuukaudella Yhdistyneiden Kansakuntien turvallisuusneuvoston päätöslauselman 1579 (2004) mukaisesti.

(3) Neuvosto hyväksyi 23 päivänä tammikuuta 2006 yhteisen kannan 2006/31/YUTP (3), jolla jatketaan yhteisen kannan 2004/137/YUTP 1 ja 2 artiklassa säädettyjä toimenpiteitä vielä 12 kuukauden ajan ja yhteisen kannan 2004/137/YUTP 3 ja 4 artiklassa säädettyjä toimenpiteitä vielä kuuden kuukauden ajan Yhdistyneiden Kansakuntien turvallisuusneuvoston päätöslauselman 1647 (2005) mukaisesti.

(4) Neuvosto hyväksyi 24 päivänä heinäkuuta 2006 yhteisen kannan 2006/518/YUTP (4), jolla otettiin käyttöön uusia poikkeuksia yhteisen kannan 2006/31/YUTP 1 artiklan 1 kohdassa säädettyihin toimenpiteisiin Yhdistyneiden Kansakuntien turvallisuusneuvoston päätöslauselman 1683 (2006) mukaisesti ja jolla jatketaan yhteisen kannan 2004/137/YUTP 3 artiklassa säädettyjä toimenpiteitä vielä kuuden kuukauden ajan Yhdistyneiden Kansakuntien turvallisuusneuvoston päätöslauselman 1689 (2006) mukaisesti.

(5) Liberian kehityksen perusteella Yhdistyneiden Kansakuntien turvallisuusneuvosto hyväksyi 20 päivänä joulukuuta 2006 päätöslauselman 1731 (2006), jolla jatketaan Yhdistyneiden Kansakuntien turvallisuusneuvoston päätöslauselman 1521 (2003) 2 kohdassa määrättyjen ja päätöslauselman 1683 (2006) 1 ja 2 kohdalla muutettujen aseita koskevien rajoittavien toimenpiteiden sekä päätöslauselman 1521 (2003) 4 kohdassa määrättyjen matkustamista koskevien rajoittavien toimenpiteiden voimassaoloa vielä 12 kuukaudella. Yhdistyneiden Kansakuntien turvallisuusneuvoston päätöslauselmalla 1731 (2006) otettiin myös käyttöön lisäpoikkeus, joka koskee Liberian poliisin ja turvallisuusjoukkojen käyttöön tarkoitettuja ei-tappavia sotilastarvikkeita.

(6) Päätöslauselmalla 1731 (2006) Yhdistyneiden Kansakuntien turvallisuusneuvosto päätti myös jatkaa päätöslauselman 1521 (2003) 6 kohdassa määrättyjen timantteja koskevien rajoittavien toimenpiteiden voimassaoloa vielä kuudella kuukaudella.

(7) Yhteisessä kannassa 2004/137/YUTP säädettyjen toimenpiteiden voimassaoloa olisi sen vuoksi jatkettava ja niitä olisi muutettava 23 päivästä joulukuuta 2006 Yhdistyneiden Kansakuntien turvallisuusneuvoston päätöslauselman 1731 (2006) täytäntöön panemiseksi.

(8) Tiettyjen toimenpiteiden täytäntöön panemiseksi tarvitaan yhteisön toimia,

ON HYVÄKSYNYT TÄMÄN YHTEISEN KANNAN:

1 artikla

Yhteisen kannan 2004/137/YUTP 1 ja 2 artiklassa säädettyjä toimenpiteitä sovelletaan vielä 12 kuukauden ajan, jollei neuvosto toisin päätä jonkin myöhemmän asiaa koskevan Yhdistyneiden Kansakuntien turvallisuusneuvoston päätöslauselman mukaisesti.

2 artikla

Yhteisen kannan 2004/137/YUTP 3 artiklassa säädettyjä toimenpiteitä sovelletaan vielä kuuden kuukauden ajan, jollei neuvosto toisin päätä jonkin myöhemmän asiaa koskevan Yhdistyneiden Kansakuntien turvallisuusneuvoston päätöslauselman mukaisesti.

3 artikla

Yhteisen kannan 2004/137/YUTP 1 artiklan 2 kohdassa ja yhteisen kannan 2006/518/YUTP 1 artiklassa säädettyjen poikkeusten lisäksi yhteisen kannan 2004/137/YUTP 1 artiklan 1 kohdassa säädettyjä aseita koskevia toimenpiteitä ei sovelleta muiden ei-tappavien sotilastarvikkeiden kuin ampuma-aseiden ja -tarvikkeiden toimituksiin, sen mukaisesti, mitä Yhdistyneiden Kansakuntien turvallisuusneuvoston päätöslauselman 1521 (2003) 21 kohdan nojalla perustetulle komitealle on ennakolta ilmoitettu, silloin kun tarvikkeet on tarkoitettu yksinomaan sellaisten Liberian hallituksen poliisin ja turvallisuusjoukkojen jäsenten käyttöön, jotka on valittu ja koulutettu siitä alkaen, kun Yhdistyneiden Kansakuntien Liberian tarkkailuyksikkö perustettiin lokakuussa 2003.

4 artikla

Tätä yhteistä kantaa sovelletaan 23 päivästä joulukuuta 2006 alkaen 22 päivään joulukuuta 2007.

5 artikla

Tämä yhteinen kanta julkaistaan Euroopan unionin virallisessa lehdessä.

Tehty Brysselissä 12 päivänä helmikuuta 2007. Neuvoston puolesta Puheenjohtaja F.-W. STEINMEIER

(1) EUVL L 40, 12.2.2004, s. 35.

(2) EUVL L 379, 24.12.2004, s. 113.

(3) EUVL L 19, 24.1.2006, s. 38.

(4) EUVL L 201, 25.7.2006, s. 36.